เปิดแล้วเว็บคนละครึ่งลงทะเบียนรับเงิน3พัน
คลังเปิดเว็บคนละครึ่ง ให้ร้านค้าลงทะเบียน ส่วนประชาชนลงจองสิทธิรับเงิน 3,000 บาท ได้วันที่ 16 ต.ค.นี้
1 ต.ค. 2563

รายงานข่าวจากกระทรวงการคลัง ว่า www.คนละครึ่ง.com ได้เปิดเป็นทางการในวันที่ 1 ต.ค. 2563 เวลา 06.00 น. โดยเปิดให้ร้านค้าที่สนใจเข้าร่วมโครงการเริ่มเข้าไปลงทะเบียนได้ หลังจากนั้น 2-3 วัน จะได้รับการยืนยัน และมีเจ้าหน้าที่จากธนาคารกรุงไทยลงไปที่ร้านเพื่อช่วยติดตั้งแอปถุงเงินให้กับร้านค้า
ทั้งนี้กระทรวงการคลังตั้งเป้าจะมีร้านค้าขนาดเล็กเข้าร่วมโครงการ 2 แสนร้านค้า เป็นร้านเดิมจากโครงการชิมช้อปใช้ 1 แสนร้านค้า และเป็นร้านที่ลงทะเบียนใหม่อีก 1 แสนร้านค้า
สำหรับร้านค้าในโครงการชิมช้อปใช้กว่า 1 แสนร้าน มีแอปถุงเงินอยู่แล้ว ทางธนาคารกรุงไทยจะส่งข้อความไปเพื่อให้ยืนยันว่าจะเข้าร่วมโครงการคนละครึ่งหรือไม่ หากประสงค์เจ้าร่วมก็กดยอมรับ ระบบก็จะรำชื่อร้านค้าไม่ไว้บน WWW.คนละครึ่ง.com โดยที่ร้านค้าไม่ต้องเข้าไปลงทะเบียน เป็นการอำนวยความสะดวกให้กับร้านค้า




หลังจากนั้นวันที่ 16 ต.ค. 2563 เวลา 06.00-23.00 น. จะเปิดให้ประชาชนอายุ 18 ปี และไม่ถือบัตรผู้มีรายได้น้อย จองสิทธิผ่าน WWW.คนละครึ่ง.com โดยระบบจะเปิดรับต่อเนื่อง 10 ล้านคน หากวันแรกไม่เต็มก็จะเปิดรับวันต่อๆ ไปจนเต็ม
ทั้งนี้ หลังลงทะเบียนแล้วภายใน 2 วัน ผู้ลงทะเบียนจะได้รับข้อความ SMS ว่าผ่านการพิจารณาหรือไม่ ผู้ที่ผ่านก็ให้โหลดแอปเป๋าตัง ซึ่งรัฐบาลจะโอนวงเงิน 3,000 บาท ให้กับผู้ได้สิทธิ เพื่อนำไปซื้อของกินของใช้จากร้านค้าที่เข้าร่วมโครงการ ซึ่งร้านค้าจะมีแอปถุงเงิน โดยผู้ได้สิทธิก็ต้องโอนเงินส่วนที่จะซื้อของเข้าแอปเป๋าตังของตัวเองด้วย เพราะมาตรการนี้เป็นการร่วมจ่ายกันคนละครึ่ง
สำหรับผู้ได้สิทธิเริ่มใช้จ่ายในโครงการได้ในวันที่ 23 ต.ค. 2563 ตั้งแต่เวลา 06.00-23.00 น. เป็นต้นไป จนถึงวันที่ 31 ธ.ค. 2563 โดยรัฐบาลกำหนดช่วยจ่ายค่าซื้อสินค้าวันละไม่เกิน 150 บาท หรือ ไม่เกิน 3,000 บาทต่อคน ซึ่งการไปซื้อสินค้าจะต้องจ่ายเงินผ่าน แอปเป๋าตังเท่านั้น โดยนำแอปเป๋าตังไปสแกนกับแอปถุงเงินของร้านค้าที่เข้าร่วมโครงการ